b'\n_START_ARTICLE_\nWassenaarin sopimus\n_START_PARAGRAPH_\nWassenaarin sopimus on kansainv\xc3\xa4linen vientirajoitusj\xc3\xa4rjestelm\xc3\xa4, jolla valvotaan ja rajoitetaan tavanomaisten aseiden ja sotilasteolliseen k\xc3\xa4ytt\xc3\xb6\xc3\xb6n soveltuvien ns. kaksik\xc3\xa4ytt\xc3\xb6tuotteiden vienti\xc3\xa4 sopimuksen ulkopuolisiin maihin. _NEWLINE_Sopimus allekirjoitettiin vuonna 1996. Suomi on yksi sopimuksen 33:sta perustajaj\xc3\xa4senest\xc3\xa4. Helmikuussa 2009 sopimuksessa oli mukana 40 valtiota._NEWLINE_Aseteollisuuden tuotteiden lis\xc3\xa4ksi tietoteknisesti merkitt\xc3\xa4v\xc3\xa4\xc3\xa4 on, ett\xc3\xa4 sopimukseen liittymisen j\xc3\xa4lkeen kryptografisia ohjelmistotuotteita sai tuoda Yhdysvalloista vapaasti Suomeen. Kuluttajamarkkinoille tarkoitettujen salaustuotteiden kontrolloinnista luovuttiin kokonaan._NEWLINE_Ennen sopimusta Yhdysvalloista sai vied\xc3\xa4 korkeintaan 40 bitin salausvahvuudella toimivia tuotteita. Kyseiset tuotteet oli siis k\xc3\xa4yt\xc3\xa4nn\xc3\xb6ss\xc3\xa4 helppo murtaa. Yhdysvaltain vientilains\xc3\xa4\xc3\xa4d\xc3\xa4nn\xc3\xb6t olivat niin tiukat, ett\xc3\xa4 k\xc3\xa4yt\xc3\xa4nn\xc3\xb6ss\xc3\xa4 suomalainen sai kyll\xc3\xa4 matkustaa Yhdysvaltoihin kannettavan tietokoneen kanssa, johon oli asennettu vahvaa salausta k\xc3\xa4ytt\xc3\xa4v\xc3\xa4 ohjelmisto, mutta Yhdysvalloista ei saanut poistua tuotteen kanssa.'